OBRAZLOŽITVENI MEMORANDUM

V skladu s členom 395(1) Direktive Sveta 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: direktiva o DDV) lahko Svet soglasno na predlog Komisije kateri koli državi članici dovoli, da uvede posebne ukrepe, ki odstopajo od določb navedene direktive za poenostavitev postopka obračunavanja davka ali za preprečevanje nekaterih vrst davčnih utaj ali izogibanja davkom.

Italija prosi za dovoljenje, da še naprej uporablja odstopanje od člena 168 direktive o DDV, ki ji dovoljuje, da na 40 % omeji pravico do odbitka vstopnega DDV, ki se obračuna za izdatke, povezane z motornimi cestnimi vozili, ki se ne uporabljajo izključno za poslovne namene. Poleg tega Italija prosi za dovoljenje, da še naprej uporablja odstopanje od člena 26(1), točka (a), navedene direktive z oprostitvijo plačila DDV za zasebno rabo vozil, vključenih v sredstva podjetja davčnega zavezanca, kadar za zadevna vozila velja omejitev pravice do odbitka.

1.OZADJE PREDLOGA

•Razlogi za predlog in njegovi cilji

Pravico do odbitka je težje uveljavljati, kadar se lahko blago brez razlikovanja uporablja v zasebne ali poslovne namene. V teh primerih bi bila opredelitev razmerja med poslovno in neposlovno rabo lahko zapletena, izvajanje inšpekcijskih pregledov za potrditev takega razmerja pa lahko povzroči znatne težave in birokracijo za davčne organe in davčne zavezance. To bi lahko privedlo tudi do zamudnih in dragih sporov. V praksi je včasih celo nemogoče preveriti dejansko uporabo vozil, kar lahko povzroči (poskusno) goljufijo na področju DDV (kot je nezanesljivo vodenje evidenc) in posledično zmanjšanje prihodkov iz DDV.

V Italiji prevladujejo mala podjetja (94,7 % italijanskih podjetij je mikropodjetij), večina službenih avtomobilov v obtoku pa je v lasti tovrstnih podjetij. Dejstvo, da se taka vozila uporabljajo pri opravljanju običajne poslovne dejavnosti, ne izključuje njihove zasebne uporabe. V takem primeru, ko se ta vozila v določeni meri uporabljajo v zasebne namene, se DDV plača za zasebno rabo. Glede na italijanske razmere, v katerih skoraj celotno gospodarsko strukturo sestavljajo mikropodjetja, bi bila delovna obremenitev za oceno in preverjanje, ali gre pri uporabi vozil za zasebne ali poslovne namene, nesorazmerno velika, vključno s tisto, ki izhaja iz potrebe po vzdrževanju podrobne dokumentacije.

Zaradi teh razlogov ima Italija dovoljenje za odstopanje od člena 168 direktive o DDV, ki ji dovoljuje, da pravico do odbitka DDV na nakup vozila omeji na 40 %, vključno s pogodbami za montažo in podobnim, proizvodnjo, nakup znotraj Skupnosti, uvoz, najem ali zakup, predelavo, popravilo ali vzdrževanje in izdatke za dobavo ali storitve, opravljene v zvezi s temi vozili in njihovo uporabo, vključno z mazivi in gorivom, pod pogojem da se vozilo ne uporablja izključno za poslovne namene. Posebni ukrepi zajemajo vsa motorna vozila, razen kmetijskih ali gozdarskih traktorjev, ki se običajno uporabljajo za prevoz oseb ali blaga po cesti ter imajo največjo skupno težo manj kot 3,5 tone in manj kot devet sedežev, vključno z vozniškim sedežem.

Prav tako ima Italija dovoljenje za odstopanje od člena 26(1)(a) direktive o DDV, ki ji dovoljuje oprostitev plačila DDV za zasebno rabo vozil, ki so spadajo med poslovna sredstva podjetja davčnega zavezanca, kadar so navedena vozila zajeta z zgoraj navedenimi posebnimi ukrepi.

Dovoljenje za zgoraj navedene ukrepe odstopanja je Svet prvič odobril z Odločbo 2007/441/ES z dne 18. junija 2007 do 31. decembra 2010. Pozneje so bili ukrepi za odstopanje na prošnjo podaljšani Italije še štirikrat: Z Izvedbenim sklepom Sveta 2010/748/EU z dne 29. novembra 2010 so bili podaljšani za obdobje od 1. januarja 2011 do 31. decembra 2013; z Izvedbenim sklepom Sveta 2013/679/EU z dne 15. novembra 2013 za obdobje od 1. januarja 2014 do 31. decembra 2016; z Izvedbenim sklepom Sveta (EU) 2016/1982 z dne 8. novembra 2016 za obdobje od 1. januarja 2017 do 31. decembra 2019; z Izvedbenim sklepom Sveta (EU) 2019/2138 z dne 5. decembra 2019 pa za obdobje od 1. januarja 2020 do 31. decembra 2022.

Ta prošnja Italije za podaljšanje posebnih ukrepov do 31. decembra 2025 temelji na istih razlogih, kot so bili predstavljeni v prejšnjih prošnjah. Zahteva in informacije, ki jih je Italija predložila 1. junija 2022, vključujejo razlago odstotka omejitve, ki se uporablja za pravico do odbitka.